Zagreb, 10. ožujka 2016.

Povjerenstvo za odlučivanje o sukobu interesa (u daljnjem tekstu: Povjerenstvo) na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Marinka Papuge, pomoćnika ministrice rada i mirovinskog sustava, za davanjem mišljenja Povjerenstva**,na 131. sjednici održanoj 10. ožujka 2016.g. daje sljedeće

**MIŠLJENJE**

1. **Dužnosnik Marinko Papuga, pomoćnik ministrice rada i mirovinskog sustava, po prestanku obnašanja javne dužnosti može se vratiti na radno mjesto specijaliste investicijskog bankarstva u trgovačkom društvu Hrvatska poštanska banka d.d., što nije u suprotnosti s odredbama ZSSI-a, ali u navedenom trgovačkom društvu ne bi mogao obavljati poslove člana upravnog tijela i nadzornog odbora niti poslove upravljanja, jer bi isto bilo u suprotnosti s odredbom članka 20. stavka 3. u svezi članaka 14. stavka 1. ZSSI-a.**
2. **Dužnosnik Marinko Papuga dužan se izuzimati iz onih radnji koje bi kao pomoćnik ministrice rada i mirovinskog sustava bio ovlašten poduzimati u slučajevima koji bi se odnosili na trgovačko društvo Hrvatska poštanska banka d.d.**

Obrazloženje

Zahtjev za davanjem mišljenja Povjerenstva podnio je Marinko Papuga, pomoćnik ministrice rada i mirovinskog sustava. U knjigama ulazne pošte zahtjev je zaprimljen pod poslovnim brojem: 711-U-1728-M-74/16-01-3 01. ožujka 2016.g., povodom kojeg se vodi predmet broj M-74/16.

Člankom 3. stavkom 1. podstavkom 26. ZSSI-a propisano je da su pomoćnici ministra dužnosnici u smislu odredbi ZSSI-a, stoga je Marinko Papuga povodom obnašanja dužnosti pomoćnika ministrice rada i mirovinskog sustava obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik Marinko Papuga navodi kako je do stupanja na javnu dužnost pomoćnika ministrice rada i mirovinskog ustava bio u radnom odnosu u trgovačkom društvu Hrvatska poštanska banka d.d., na radnom mjestu specijaliste investicijskog bankarstva. S obzirom da je u tijeku sklapanje ugovora sa spomenutim trgovačkim društvom kao poslodavcem oko prava povratka nakon prestanka obnašanja javne dužnosti na navedeno radno mjesto, odnosno na poslove koje je do tada obavljao ili druge odgovarajuće poslove, dužnosnik Marinko Papuga traži mišljenje Povjerenstva predstavlja li sukob interesa povratak na radno mjesto i na poslove koje je obavljao do stupanja na javnu dužnost u trgovačkom društvu Hrvatska poštanska banka d.d., Zagreb, u smislu članka 20. ZSSI-a.

Člankom 20. stavkom 1. ZSSI-a propisano je da dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost.

Člankom 20. stavkom 4. ZSSI-a propisano je da Povjerenstvo može dužnosniku dati suglasnost na imenovanje, izbor ili sklapanje ugovora, ukoliko iz okolnosti konkretnog slučaja proizlazi da ne postoji sukob interesa.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Povjerenstvo napominje kako je citirani članak 14. stavak 1. ZSSI-a propisan kao opće pravilo.

Člankom 20. stavkom 3. ZSSI-a propisano je da obveze za koje za dužnosnika proizlaze iz članka 14. Zakona počinju danom stupanja na dužnost i traju dvanaest mjeseci od prestanka obnašanja dužnosti.

Smisao odredbe članka 20. stavak 1. ZSSI-a je sprječavanje izričitog ili prešutnog sporazuma o zbrinjavanju dužnosnika nakon prestanka obnašanja dužnosti u tijelima ili pravnim osobama o čijim pravima, obvezama ili interesima je dužnosnik za vrijeme trajanja mandata bio nadležan odlučivati.

Prijelaz dužnosnika sa položaja na kojem je obnašao dužnost u pravnu osobu s kojom je tijelo vlasti u kojem je obnašao dužnost bilo u poslovnom odnosu, može izazivati sumnju u nepristranost postupanja dužnosnika u obnašaju njegove javne dužnosti.

Člankom 15.d stavkom 1. Zakona o obvezama i pravima državnih dužnosnika („Narodne novine“ broj 101/98., 135/98., 105/99., 25/00., 73/00., 30/01., 59/01., 114/01., 153/02., 163/03., 16/04., 30/04., 121/05., 151/05., 141/06., 17/07., 34/07., 107/07., 60/08., 38/09., 150/11., 22/13., 102/14., 103/14., 03/15.) propisano je da dužnosnik koji nije ponovno imenovan na dužnost koju je obnašao ili na drugu dužnost, a koji je prije obnašanja dužnosti bio zaposlen na neodređeno vrijeme u tijelima državne uprave, pravosudnim tijelima, kaznenim tijelima, stručnoj službi Hrvatskoga sabora, Uredu predsjednika Republike Hrvatske, stručnoj službi i uredima Vlade Republike Hrvatske, stručnoj službi Ustavnog suda Republike Hrvatske, stručnoj službi pučkog pravobranitelja, stručnoj službi pravobranitelja za djecu, stručnoj službi pravobranitelja za ravnopravnost spolova, stručnoj službi pravobranitelja za osobe s invaliditetom, Državnom uredu za reviziju i u drugim tijelima koja se osnivaju za obavljanje državne službe, tijelima lokalne i područne (regionalne) samouprave, javnoj službi, izvanproračunskim fondovima, pravnim osobama u vlasništvu ili pretežitom vlasništvu Republike Hrvatske i pravnim osobama u vlasništvu ili pretežitom vlasništvu jedinica lokalne i područne (regionalne) samouprave, ima pravo rasporeda, odnosno povratka na rad, na poslove koje je obavljao prije obnašanja dužnosti ili na druge odgovarajuće poslove, bez provedbe javnog natječaja. Člankom 15.d stavkom 2. Zakona o obvezama i pravima državnih dužnosnika propisano je da će se sporazumom između dužnosnika i čelnika tijela, odnosno osobe ovlaštene za zastupanje u ostvarivanju prava i obveza iz radnog odnosa ili u svezi sa radnim odnosnom pobliže odrediti uvjeti ostvarivanja prava.

S obzirom da je Zakonom o obvezama i pravima državnih dužnosnika propisano pravo povrata na radno mjesto prije stupanja na dužnost, dužnosnik Marinko Papuga po prestanku obnašanja javne dužnosti pomoćnika ministrice rada i mirovinskog sustava može se vratiti na radno mjesto specijaliste investicijskog bankarstva u trgovačkom društvu Hrvatska poštanska banka d.d., s tim da će sporazumom urediti uvjeti i načini povrata, ali u navedenom trgovačkom društvu u razdoblju od jedne godine po prestanku obnašanja javne dužnosti ne bi mogao obavljati poslove člana upravnog tijela i nadzornog odbora niti poslove upravljanja, jer bi isto bilo u suprotnosti s odredbom članka 20. stavka 3. u svezi članaka 14. stavka 1. ZSSI-a.

U slučaju da se tijekom obnašanja javne dužnosti pomoćnika ministrice rada i mirovinskog sustava dužnosnik Marinko Papuga nađe u situaciji u kojima bi mogao odlučivati ili sudjelovati u provođenju ili donošenju odluka koje bi se odnosile na trgovačko društvo Hrvatska poštanska banka d.d., potrebno je da se dužnosnik izuzme iz istih.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Dalija Orešković, dipl. iur.

**Dostaviti:**

1. Dužnosnik Marinko Papuga, elektronička dostava
2. Objava na internetskoj stranici Povjerenstva
3. Pismohrana